Poziv za zbiranje 
POBUDA ZA SPREMEMBO OBČINSKEGA PROSTORSKEGA NAČRTA OBČINE VOJNIK 

Občina Vojnik je objavila Sklep o začetku priprave sprememb in dopolnitev občinskega prostorskega načrta Občine Vojnik št. 3.
Za območje Občine Vojnik je sprejet Odlok o občinskem prostorskem načrtu Občine Vojnik (Uradno glasilo slovenskih občin, št. 59/2016, 6/2017, 45/2017 in 53/2017) – v nadaljevanju OPN. 

Občina Vojnik je že v času priprave OPN prejela nove pobude s strani prizadevnih pravnih in fizičnih oseb ter druge razvojne pobude za spremembo namenske rabe prostora in prostorskih izvedbenih pogojev, ki pa jih v tekočem postopku priprave OPN ni bilo možno obravnavati.

Občina Vojnik je zato začela nov postopek zbiranja pobud. Na spletni strani 
http://www.vojnik.si/okolje-prostor-ter-komunala/opn je objavljen obrazec, na katerem je treba posredovati pobudo najkasneje do vključno 31. 5. 2019 na naslov: Občina Vojnik, Keršova 8, Vojnik ali preko e-naslova: obcina@vojnik.si.
Vsi pobudniki, ki ste pobude oddali pred tem pozivom, ste dolžni pobude ponovno podati na predpisanih obrazcih in poravnati takse.
Na podlagi 109. člena Zakona o urejanju prostora (Uradni list RS, št. 61/17 – ZUreP-2) ter sprejetega Odloka o taksi za obravnavo zasebnih pobud za spremembo namenske rabe prostora v OPN (Uradno glasilo slovenskih občin, št. 59/2018) je določena taksa za obravnavanje pobud spremembe osnovne ali podrobnejše namenske rabe v občinskem prostorskem načrtu za posamezno pobudo:
- za spremembo osnovne namenske rabe prostora: 200 EUR,
- za spremembo podrobnejše namenske rabe prostora: 150 EUR.

Za spremembo namembnosti zemljišča v primarno rabo (gozdna, kmetijska, vodna) se takse ne plača. Takse se ne plača tudi, ko gre za spremembe, ki ne predstavljajo vsebinsko novega določanja ali spreminjanja namenske rabe prostora, načrtovanja novih prostorskih ureditev ali določanja novih prostorskih izvedbenih pogojev, so pa potrebne zaradi odprave očitnih pisnih, računskih in tehničnih napak v tekstualnem ali grafičnem delu OPN ter odpravo pomanjkljivosti glede njegove oblike.

Če se vloga nanaša na več parcel, se za posamezno pobudo šteje pobuda, dana za spremembo namembnosti na enovitem zaokroženem območju v okviru ene enote urejanja prostora.

Prav tako zakon in odlok določata, da je plačilo takse pogoj za obravnavo pobude, vendar pa plačilo takse ne zagotavlja spremembe namenske rabe prostora v OPN, temveč zgolj obravnavo ustreznosti pobude z vidika njene skladnosti s temelji urejanja prostora.

Pripravila: Jelka Gregorc

